জলাবদ্ধতা আর যানজট নিরসনসহ পৌরবাসীর সকল সমস্যা সমাধান এবং সার্বিক উন্নয়নের মাধ্যমে কক্সবাজার পৌরসভাকে মডেল পৌরসভায় রূপান্তর করতে গণমাধ্যমকর্মীদের সহযোগিতা চাইলেন নবনির্বাচিত মেয়র মুজিবুর রহমান। পেশাদার সংবাদকর্মীদের সংগঠন কক্সবাজার সাংবাদিক ইউনিয়নের নেতৃবৃন্দের সাথে অনুষ্ঠিত মতবিনিময় সভায় পৌরপিতা আরো বলেন, “পৌরসভার ভেতর-বাহিরের পরিচ্ছন্নতা নিশ্চিত করেই আমি চেয়ারে বসবো, ইনশাআল্লাহ। সংবাদপত্র হলো জাতির দর্পন, তাই কক্সবাজারকে আধুনিক বিশ^মানের পর্যটন নগরী হিসেবে সাজাতে বরাবরই সাংবাদিকদের পরামর্শ প্রয়োজন। সবার কাছ থেকে সেই পরামর্শ এবং সহযোগিতা আশা করছি।” এক প্রশ্নের জবাবে তিনি বলেন, “আমি দায়িত্বে থাকাকালিন দালাল এবং টেন্ডারবাজ মুক্ত থাকবে পৌরসভা। সেবাপ্রার্থী সাধারণ মানুষ সরাসরি আমার সাথে কথা বলবেন, আমি নিজেই ঘরে ঘরে জনসেবা পৌঁছে দিবো।” বৃহস্পতিবার সন্ধ্যায় কক্সবাজার প্রেসক্লাবে আয়োজিত মতবিনিময় সভায় তিনি এসব কথা বলেন।